
PREFACO 


Herder Sa, nomo pasable konocata en Idia, es la pseudonimo o — quale il ipsa 
expresis lo — la “plum-nomo”* di Sady Miguel Rataichesck, Idisto naskinta en 1939, en 
Ascurra, en Santa Catarina, sudala stato di Brazilia. Il habitis til matura evo en Blumenau, 
en la sama stato, havas du filii e tri nepoti e nun, kun sua spozino, habitas Florianópolis, 
sur la insulo Santa Catarina, chef-urbo dil samnoma stato. 

Sa, nun retretinta, esis jurnalisto, docisto (pri la Franca linguo) en liceo statala, 
advokato e direktisto en korto judiciala. Il studiis la Franca, l’Italiana, la Hispana, la 
Germana ed anke plura lingui auxiliar: Interlingue-Occidental, Novial (surfacale) e, 


definitive, Ido. 


! Mesajo 6623 en la Yahoo-grupo Idolisto (2002-07-10). 


Sa debutis en Idia en 2000 per mesajo en la Yahoo-grupo Idolisto,? en qua il 
respondizis komento da Michael Talbot-Wilson pri la verko Evangelio da Santa Lukas, 
tradukita da Linus Kauling en 1926.* De lore il ne cesis partoprenar la Ido-vivo di ta 
grupo, pasable ofte, kelka-foye mem intense, quankam kun kelka interrupti, til olua 
klozeso en 2020. 

Precize per ta mesaji es posibla kelke levar la velo qua kovras lua figuro e 
konoceskar ulo (tamen ne multo!) pri lua pensado, konoci, interesi, preferi e prizi. En 
mesajo adresizita a sua samlandano Geraldo Boz Junior, il asertas ke en Idolisto il es 
“simpla Ido-lektanto od Ido-lernanto”,“ ma ta aserto montras troa modesteso, nam il ofte 
kontributas per interesiva mesaji: exemple, responde a Don Gasper, il donas detali pri 


Abelardo de Sousa (1920-1986), Brazilian Volapiikisto. ° Tempope il revelas anke 


? Mesajo 3262 (2000-08-21). 
? Nun disponebla che: www.ido-vivo.info/evangeliolukas.pdf 
^ Mesajo 5454 (2001-11-24). 
? Mesajo 5463 (2001-11-26). 


personal detali, exemple, sua opiniono pri futbalo o pri certena televizion-programi, quin 
il, responde a James Chandler, judikas kom “universala plago”.” 

Tamen lo precipua es lua kulturozeso,S lua interesi e konoci lingual e literatural. En 
2005 il audacas publikigar, anke en Idolisto, sua original poemo “Pro quo?”,”qua meritas 
quika laudo da Partaka.'” Tamen, segun semblo, pro troa modesteso o manko di su-fido, 
Sa ne inklinesas a montrar sua original produkturi e preferas publikigar tradukuri, 


exemple, la unesma chapitro di Pinokio, qua aparis en Idolisto en l'antea yaro.!! 


é “Me devas anke dicar ke me prizas la futbalo kom spektajo, sen ecesaji o fanatikesi” (mesajo 
6568, 2002-07-01). 

7 Sa hike aludas Big Brother e “nauzeiganta e pestoza similaji” (mesajo 6741, 2002-08-08). 

$ Quon montras, exemple lua mesajo 6789 (2002.08-15) pri Karl Raimund Popper (1902-1994), 
Austriana-Britaniana cienco-filozofo. 

? Mesajo 13326 (2005-01-27). 

10 “Brave, Herder! / Tre bela poemo! / Recevez mea sincera gratulo ed amikal saluto!” (mesajo 

13327, 2005-01-28). 
!! Mesajo 11746 (2004-04-12). 


Anke en Progreso il aparigis nur tradukuri: 


e “Lamento dil Oficiro pro sua kavalo mortanta”, poemo da Cecília Meireles 
(1901-1964), Braziliana poetino ed anke profesoro e jurnalisto, pri qua il 


publikigis, en la sama numero, kurta biografio (2003, n-ro 327, p. 9-11). 


e “Yeun kloko matine”, “La desespero dil oldino”, “La ludileto dil povro”, ek La 
splino di Paris,'? prozo-poemi dal Franca klasiko Charles Baudelaire (1821— 


1867) (2004, n-ro 332, p. 23-25). 


e “La bela Dorothĉe”, poemo dal sama autoro e del sama verko (2008, n-ro 341, 


p. 9-10). 


12 Le Spleen de Paris (1869), postuma prozo-poemaro, konocata anke kom Petits poèmes en prose 
(“Mikra prozo-poemi”). 


Segun Bibliografio di Ido (2000),'* Sa publisis nur du libri: 


e Charles Baudelaire: La splino di Paris. 2012. Per Lulu. 120 p. 
e LaoCe: Tao Te Ching (segun Angla tradukuro da Man-Ho Kuok, Martin Palmer 
e Jay Ramsay). Hilversum, 2019, 47 p. (pdf-edituro). 


Do, itere tradukuri. Pro to me astonesis kande, sat recente, Sa, tre timide, komencis 
sendar a me plura poemi e noveleti original e, precipue, kande me recevis la listo de lua 
verki, quin il insisteme nomas “amatorala skribaji” e qui, maxim-granda-parte, “dormas 
en kayeri e kesti”. Nu, ica listo kontenas la tituli di 9 poemi original (kun la indiko 
“edc....”, quo montras olua nekompleteso), 11 poemi tradukita e 22 prozo-verki tradukita. 
La tradukita autori es multa e montras la multeso di lua interesi: Baudelaire, Carlo 


Collodi, Saint-Exupĉry, Jules Renard, Bertrand Russel, Lao-Tse, Jerome K. Jerome, 


13 Nun disponebla che: https://archive.org/details/bibliografio-di-ido-3ma-ed-2020 


Nikolai Gogol. Nu, sat longa listo! Pro quo ol ne divulgesis antee? L'autoro ipsa explikas 


lo en quaza prefaco di ta listo: 


“Nunadie, same kam ta-tempe, [t.e. en la tempo kande il skriptis la verki] me ankore 
ne pensas pri divenar idist autoro, nam, me mustas konfesar, sen falsa modesteso, ke me 


indijas plu bona konocado dil Linguo ed anke ne havas forci por “brandisar la plumo”.” 


Nu, me havas altra opiniono. Es ya vera ke lua verki bezonas kelka lingual poliso 
(probable pro lua nekontinua kontakto kun Ido), ma to apene afektas lia intrinseka valoro. 
Me do rezolvis, unesme, redaktar, revizar (kun dankinda helpo da Partaka), !“ korektigar 
e titulizar lua poemaro... e me tote ne repentas ke me facis ta laboro tempivora! Hike la 
lektero ya trovos 21 poemi qui es — me dicez lo sen hezito e sen irga flatemeso — vera 


perli. La temi es diversa, ma l’inspireso nultempe mankas. Lua versi, sive kurta, sive 


14 Me dankas anke Tiberio Madonna, quan me konsultis pri lingual dubito koncernanta certena verso. 


10 


longa — kelka-foye mem tre longa — senrima, libera de omna kateni, expresas profunda 
sentimenti, bele vortizita, kun richa vortaro ed ofta literatural reminici pasable subtila. 

Yen do, kara lektero, konocinda ed explorinda fasko de poemi fresha, autentika e 
sincera, qui livras a ni ulo ne-ofta en la literaturo di Ido: poezio ya rafinita, intelektal, e 
mem kelke filozofial, ma, samtempe, facile komprenebla e senpene juebla. Vu ne mustos 
rilektar singla verso e surmenar vua kompatinda cerebro por extraktar posibla, nebulatra 
od apene dechifrebla signifiko. Kontree, vu povos lektar fluante la poemi, sen esforco, ed 
olci, dum la lekto, ajile transportos vu vers mondo plu agreabla, plu interesiva e plu 
vivinda kam la nuna e hika, quo, mea-judike, es meritata atingo e suceso da skriptero qua, 
forsan sen konciar lo o mem sen volar lo, es magna poeto. 

Me joyas ke la bela Linguo Internaciona di la Delegitaro atraktis il e ke me havis la 


privilejo kontributar al aparigo di ca poemaro. 


Goncalo Neves 


11 


Kontre-genezo 


Sep kandelabri, sep steli, 
extingesis, 


sep anjeli sonigis trumpeti 


sep kavalkeri ek-iris la flami... 
la sepesma: Morto, 


sequesis da l' Inferno. 


Obskur espado ek-iris la fauco dil Bestio, 
mar-aqui vaporeskis. 
vitra lagi extensesis meze di fairi, 


draki emersis de la profundaji. 


12 


Nun, reji ploras, laceras sua vesti, vundas sua pektoro; 


princi vagas. 


Ye la komenco-fino ne homo expediis maligna vehili, mashini asasinera; 
alta kameni nociva sputis industrial veneni, 

homo subversis klimato, plu-multigis armi, militi, 

des-fertiligis agri e gardeni per kemiaji nauzeigiva, 

sufokis aromi, liberigis gasi mortigiva, 

agulagis sua frati sur la shelo di arbori mortinta, 

quale papilioni, 

plumultigis odii e militi, 


ocidis revi... 


13 


Tero cesis gastigar esperi, 


produktar semini, frukti, verdaji... 


la brutaro mortigesis. 


Ne-kontenta, 

lu sikigis fluvii e mari, 
exterminis, unope, la speci, 
la granda cetacei, la fishi, 
venenizis l'aero 

abatis l'uceli, 

nihiligis naturo, 


torchagis agri, urbi, foresti, 


14 


perisigis l'arboro dil Savo 


destruktis paradizo. 


Nun la lampi extingesas en la cieli, 
la suno e la luno fuzesas, 


e ne plus separas lumo de la tenebro, 


la cieli mem desaparas, e l'aqui vaporeskas... 


Ek tenebri funesta 
la sepesma kavalkero — Morto, 
aparas 


e falchas la lasta viro. 


15 


Kato 


Pri quo revas kato 

qua dormetas sur la solio dil fenestro? 

Kad pri deaji felinatra 

somnolanta en la avanchambri dil faraoni? 

Kad pri ancestri, persekutata da brutali e supersticozi? 
Kad pri sorcistino, qua amis kati nigra? 

O ka forsan il memoras la hiera renkontro kun katino sur la teguli 
di edifico vicina, 

od ankore pri l'omna-dia stonagado da apuda puero 
petulanta, 

qua odias kati? 


Il somnolas, revas, sonjas 


16 


an fenestro dil triesma etajo, 

ne suciema pri deliri, o precipisi 

e ja anticipas la plezuro — 

recevar karezi, nutrivi, 

quik kande lua mastro arivas heme — 
e dormetar itere 

sur la berjero dil salono. 

Il konvinkesas 

ke il tre bone dresis sua mastro 

e li esas felica 


kune. 


17 


Kontinento 


Ho magial kontinento, 

tra oceani, tempesti, miraji, 

meze di nebuli, nostalgii, 

quante ni revas pri tua monti, tua plaji, tua palmi, 
pri tua nimfi ed oreadi, 

quante ni sospiras pri tua insuli lumoza, 


tua pastori, tua bela mulieri e tua paco. 


Dolca muziko fluas tra tua katedrali, 
tua suno invadas la kordii, 
varmigas la celuli dil monakeyi 


ube monaki felica, 


18 


meze di incensi, vizioni, ceremonii kalma, 


veneracas deaji dolca e pacema. 


Ho ne-violacata empireo dil inocenti, 


kontinento celata, 


mali, viperi, invaderi, vandali, ne en-iras tua portali. 


Ho rejio sen-vintra, lando virginala, 
ja arivas til ni la muziko di tua fluti, 


on audas ja la tamburi e tamtami de tua foresti. 


Ho Kontinento misterioza, 


preparez tua tabernakli 


19 


garnisez la tabli dil festino 


asemblez tua populi 


decensigez la floti qui navigas tua fluvii, ad-monte. 


Lulez per tua berso-kanto magiala 

la dolca traiti di tua geografio. 

Ek-vokez de la foresto 

jaguari, cigni, gepardi, tigri, naktigali, sovaji, 


por paradizatra kunvivo. 


Pozez lilio, pano, vino, fluto, 


an la pordo dil familii. 


20 


Ni esas barbara, fiera ma pacem invaderi. 
Ni ne venas lotriar richaji, 

ni ne ambicias oro, arjento, lapidi, 

ne venas invadar od inkombrar tua vilaji. 
Ni ne kun-portas pafili, poniardi, 

nur instrumenti, utensili... revi. 

Ni esas konquesteri 


qui nur volas konquestesar. 


Ho Kontinento, qua tushas la cieli e la eri. 


Apertez tua brakii, 


por ni, Migranti dil Nokto. 


21 


Olduleto 


Olduleto dormema bersas memoraji 


en la stulo ocilanta. 


Il memoras: 

kande 

arbori fruktifis, gardeni florifis, 

yunini ridetis; 

matro, patro, avi esis eterna, 

ne existis morto, 

nur homi lontan ne-konocata, maladeskis e mortis, 
domi havis legum-bedi, haneyi, hanuli kantanta, 


kati, hundi... sunoza matini. 


22 


Vespere, pos somerala pluvegi, 

pirati en papera naveti 

navigis alonge la kanaleti avan la domo; 
domi ne esis klef-klozita, 

amiketi libere en-iris, ek-iris, 

treni siflis en la vespero, 


pronta departar. 


Ta-tempe 
on esis yuna, 


suficis revar... 


23 


Poemo en botelo 


Poeto pozis versi en botelo 


e jetis la botelo al mar'. 


Insulani trovis la versi, 
ma ne savis lektar, 


e jetis la botelo al mar'. 


Altra-loke 
sur plajo mem plu distanta 
saji aceptis la versi, 


ma anke li ne sucesis dechifrar, 


24 


li ri-stopis la botelo 


e jetis ol al mar”. 


Nun 
la botelo repozas en la profundaji; 
polpi, fishi, maral steli venas regardar, 


ma anke li ne savas lektar. 


25 


Poeto 


Poeto, paciente, sen-cese, 
talias poemo, quaze per nudigar petra bloko, 


quaze kom petro-taliisto. 


Lu for-jetas partikuli, despuraji, 
des-espereme persequas nayadi, deini, perfektesi, 


tra la harda marmori dil inspireso. 


Nokte, alonge lua ne-dormado, 

lua fingri tremas, lua dorso doloras, lua mento fulguras, 
pro la ruda laboro, 

e lu tormentesas pro kruela des-esperi, dubiti, questioni... 


26 


Lapid-taliisto, 
de fru-matine lu penas submisar hardesi, 


materialigar revi. 


Ministo, 
lu exploras la sinui dil vortari, 
serche celata senci, 


probas extraktar versi 


quaze per arachar eludem lapidi ek monto: 


rara rubini, smeraldi, safiri... 
Plurafoye, 


lu extraktas nur skorii. 


27 


Sajeso 


Sajeso, — santa spirito — 

quaze joyoz, desobediem infanto, 
eskapis del gremio dil Santa Virgino, 
del surveyado dal gard-anjeli, 


por fore ludetar en la agri dil Sinioro. 


Deo eterna, omno-savanta, 

(ma ne omno-povanta) 

amas la homi, konocas lia yugo, ma 

Deo eterna, 

]u nur povas turnar sua okuli vers la fugem Infanto, 


e lua regardo, quale fulmino, penetris la limiti dil zodiaki, 


28 


vidis lu preterpasar la agri cielala, l'universala pilastri, 
sen-fina stelari, kosmal oceani, hidrogena gas-nubi, 
ultra-violeta radiaci, nigra trui, galaxii... 


vidis lu ek-irar la Arkani, ad-irar Materio... 


Tale l'inocent e kurioza Sajeso 
infantatre ek-iris la cielala provinci, 
imersis su en la geografii dil Karno; 
quale zefiro penetris ta universo, 
deskovris enti frajila, ne-potenta — 
homi — qui pensas, intelektas, savas... 


kondamnita koncie regardar sua balda, propra morto. 


29 


Il deskovris dursto, 

hungro, famino, odio, amo, amoro, morto, 
doloro, tormento, lakrimo, 

persekuto, militi, 

sufro, maladesi, plagi 

oldeso, perdo, jemi, lakrimi, 

ne-util esperi, 

ne-extingebla des-esperi, 

ne-potenta inquesti filozofiala, 

adorado di falsa deaji despotala, 


kredi deliranta, meze di templi e piramidi indiferenta, 


ne-sentem imaji e penati, qui ne respondas al pregi e plendi. 


30 


Pos kontemplar ta mondo, la fato ne-evitebla, la vivo omnivora, 
Sajeso — ne-quiet Infanto — 


per bunta kometo, departis ek la kosmal fragmento 


e tra la yarmili e la stelala polvo retro-venis al cielala santuario. 


Ed ibe, meze di la memoraji pri sua voyajo, 
lu inocente duras ludar 
kun sua konki, sua steli, sua flori... 


an la pedi di la Virgino Santa. 


Ma nun... lu savas. 


31 


La serpento 


Serpento, serpento 
pro quo tu tardesas? 
Serpento, serpento, 


pro quo tu tardesas? 


Manuo-en-manue, 
serpentatre, 


infanti joyoze kantas, dansas, cirkulas tra la korto dil garderio: 


Serpento, serpento 
pro quo tu tardesas? 
serpento, serpento, 


pro quo tu tardesas? 


32 


Subite, pro sorcala fantazio, 


sub la lumo pala dil vintro, li metamorfosas su. 


Manuo-en-manue, ne plus esas infanti, 
qui kantas, dansas, cirkulas 

— ma— 

sacerdoti, meteorologiisti, 

veturisti, tuberklosiki, 

funeristi, buchisti, 

sen-hara siori, 

matroni, vidvini, navisti, 
koqueyestrini e mestieristi... 


qui nun dansas e kantas en la korto: 


33 


serpento, serpento, 
pro quo tu tardesas? 
serpento, serpento, 


pro quo tu tardesas? 


34 


Laboro poeziala 


Lernar la gramatiko dil vesperi 
foliumar foresti 

verifikar la etato di la kozi 
explorar voyeti sekundara 
dechifrar etimologii 

navigar estuarii ne-konocata 
sequar la hufi di la bestii 
debushar an labirinti 

cernar vildo 

chasar apri 

defiar arlekini 


afrontar eki 


35 


for-jetar bagateli 
forigar banditi 
kunvokar bardi 
brandisar lanci 
dis-solvar sekti 
acensar balkoni. 
akutigar poniardi 
invadar akropoli 
en-irar alkovi 
lacerar baneri 
destruktar bastioni 
invitar bayaderi 


simoniar tituli... 


36 


meze di ta pelmelo 
poeto tramplas, 
laceras sua vesti, 
vakuigas kupi, 


deliras... 


serchas sua verso. 


37 


Manu-poemo por babilar kun la stoni 


Por babilar kun stoni 

— silexa, quarca o roka — 
dechifrar lia vorti okulta, lia signi, 
bezonesas milyara mutesi, 
ne-finita silenci, pauzo milyara. 
Nam la sekundi dil stoni e dil petri 


kontesas per eri. 


Eternesi bezonesas 

por extraktar lia sekreti, 
lernar lia mentii 

lia veresi, 


por vidar lia flugo ocidiva, 


38 


lor anciena batalii, 

O lor la stonagado dil santi, 
lia pacienta polisado 

sub aquo-fali kantanta, 

lia muelado 

sub la roti di Romana charioti, 


o sub la grindo-petri dil yarmili. 


La sekundi dil stoni kontesas 

per eri 

e bezonesas longa tempo 

por dechifrar lia strii, lia makuli, lia cikatri, 
por penetrar lia krud-petra kordio, 


qua tante similesas anmo homala. 


39 


Memor-noto 


Mortinti, 

ni nur transvivas kom memoro 
en nia frati, amiki; 

kande li mortos, nia ped-traci 


dis-solvesas en la oblivio. 
Suno, ucelo, rozo... 
celesas en la nokto 


e rivenas kun l'auroro. 


Amo, beleso, verajo, 


celesas en la morto... 


Kad esos auroro? 


40 


Nokturno 


Dum la silenco noktala 
lejer bruiseti, 

voceti, 

eskapas tra la chambro, 


en la tenebri. 


Ne esas muso, vento, 

o monstra fantomo naskint ek vana timi, 
qui glitas sur la moketi, 

nur kozi inerta — 

planko-sulo, 


moblo kaduka, 


41 


ligna lato di jelozio, 

ikono — 

qui, per kraketado delikata, 
preske ne-audebla, 

laxigas sua molekuli, 
distensas 

la ligna nodi fatigita 

di sua osti; 

— [una o l'altra — 
tempope, kelkafoye, 

per ta bruiseti, 

feble ekigas memor-sospiri 


pri prim-tempa foresti; 


42 


diskrete babilas, susuras, 
sekreti, 


por paliatar sua dolori. 


L'omna-dia domal bruisi: 
pazi, konversadi, impreki, 
ridadi, plendi, plori 

ne plus reverberesas, 

la libri ipsa repozas, 

ne plus mute dialogas 


sur la tabuli. 


43 


En domo anciena, 

qua ja suportis plura generacioni, 
ta-hore nur ta intermitanta 
bruiseti 


narkotigas la ombri. 


Meze di torpori, letargii, 
silencoze, 
termiti rodas kerni, 


vivo rodas dorminti. 


44 


Poemo qua su levas ye l'auroro 


Ho poeto kompatinda, fatigata por marchar sur la cindri dil nokto, 


tu nur volas plugar la agri dil Revo... 


Tu vizas poemo simpla, 

preske nur enumerado: 

senti, revi, impresi... 

nulo pluse; 

poemo kalidoskopa multe facetizita, 


poemo qua su levas quale auroro. 


E l'arto? ulu questionas, 


e tu respondas: 


45 


mea poemo esas fluvio, qua ne respektas rivi. 


Il ne volas — il dicas — ke lua poemo 
pagez dismi ad expliki, normi, o cienci, 
ke ol esez katenizita da rigida reguli, 


da statuti severa, enigmati ruzoza, vorti sterila. 


Il volas ol spegulo 
qua reverberas sun-levi, vesperi pluvoza, 


flori odoranta, flugo di ucelo super aqui pura. 


Il ne volas ke lua verso esez plendo di forcato, 


facado kava di vana teorii, 


46 


ma ridado di infanti, stroko en la pektoro, 
velo, 

tra ol-qua la disko dil Iuno lumizas voyeti 
por la pedi nuda, inter la dorni 


vers amo, amoro, emoco, 


for par-laborata artifici, ne-utila filozofii, sik konjekturi. 


Il volas ke ol esez: 
busolo, astrolabo, kalidoskopo, vento-rozo, 
quieta goeleto libera qua decensas la fluvii 


di lua geografio. 


Lua poemo devas balnar su 


en la glorio di sun-levi e pluv-arki 

meze di ritmo di pluvii dormetiganta, nokti steloza, kanti lontana. 


Il volas nomar stelo 

la stelo 

floro 

la floro 

luno 

la luno 

e ke lua poemo repetez: stelo, floro, luno; 


nulo pluse. 


Ol mustas desprizar reguli, 


statuti severa, 

juar nur inocentesi, simplesi, 


nur submisesar al rideto dil infanti, al muliero amema. 


Ke lua poemo esez pano e vino 


sub la rozi dil gardeno, pos ruda jornedo. 

Nokto: posh-guid-libro 
(Teatrajo ne-certa) 


On levas la kurteno. 


Papera nenufari fluktuas sur vitra lageto, 


celuloida cigni dormetas sub stel kartona. 


Pomi falsa pendas 


sur la veluri di gazon-agro artificala... 


Fore — cigani kantas, audesas piani. 


Ek la kulisi, 


sfinxi guatas la siklo lunala 


50 


qua tranchas kotona nubi en la fals azuro. 


Nul hundo aboyas, nulu vehas extere, 


baneri fatigit inerte pendas. 


Personegi aparas: 

kriplo kruc-signizas su ye angulo. 
ebriulo imitas toreadoro 

kontre rinoceri imaginata, 

e komike ped-butas; 

jongleri defias preter-pasanti, 
asasineri asemblas dagi e pafili, 


jendarmi rond-iras, 

kleriko klefe-klozas kirko, 

amoranti hastas ad-heme, 

felin okuli cintilifas en la ombri, 

noktal insekti jiras cirkum lampioni, 
nano, an fenestro, pleas violino, 

grasoza somnambulo stacas sur balkono, 
vajisi audesas en dormo-chambro, 

matro lulas bebeo en duesma etajo. 

Viro fumas sigareto an pordo di apoteko, 
arlekini brandisas ligna espadi en l'aero, 
mashini vaporagas gasi ne-definita 

ek subter-etaji sordida, 


muliero ploras apud strado-lanterno, 

nokto-vaganti muta pazas... 


strado-vendisto apertas sua friandaji-buxo. 


Reklamas... 


Lore, klaudikant oldulo aparas, 


e trifoye frapas la planki, per sua bastono, 


e la kurteno falas. 

Pri quo revas la klauno 


La klauno revas... sonjas... 

pri landi lontana, 

pri jonki lente ad-iranta la fluvii, 

alizit kavali flugant aden la vesperi, 
sfinxi beanta 

apud turmi krulanta, 

pri bestii fantastika pasturanta 

en agri ne-reala, 

navani salutanta la suno per sua turbani, 
trubaduri pleanta an la fenestri, 

bel yunini su balnanta sub dolc aquo-fali, 


reji prodigema dis-donanta pano al hungrozi, 

pontifiki celebranta joyo e beleso, 
feini amoroza vaganta en la boski, 
papilioni sikiganta sua ali sur la trunko dil baobabi, 


yuni surfanta timenda baro-fluxi. 


Lor vekar 

il questionas la jorno, 

spektas la horizonti, 

e l'ucel-bandi qui ordinita flugas, 
konsultas vento-rozo, busolo, runi, 
kristal-bulo vakua 

extraktas lud-karto ek paketo 
verifikas la kloki sur klepsidro inerta, 


e ridetas. 

Il metas sua paltoto lacerata, 

la pantalono rugoza, 

sua chapelo krumplata, 

la kravato shifonatra, 

manue-pektas sua hararo, 

drinkas bitra glutedo 

ek nokto-krucho, krevisita, sordida, 
e lente ek-iras: 

sigareto pendant ek lua labii, 
regardo fixa sur sua shui par-uzata, 
e, lor marchar, 

il nur pensas pri prodaji, joki, moki, 
ridachadi 


dil spektaklo venonta. 

Princino 


Ho des-fortunoz princino — 
ube tu prekoce mortis, 

en la floro dil vivo, 

nur floresas nun 


rozi dezoliva. 


Ploris rejio, ploris rejo... 
nam la sorcistini faliis 
rivivigar tua rideto, 


spozino dil tristeso. 

Nun, tua gazelo solitare vagas, 
frolas 

la graniti di tua tombo, 

sub la saliki, 


qui ploras. 


Ne-konocata vaganti 

trista 

prosternas an la solio di tua sark-kapelo 
ube tua princo 

lasis helmo ed espado. 

Ho princino des-fortunoz, 


rejino dil dezoleso. 

La matin-stelo 

varsis lakrimi 

sur tua sepulteyo, 
lun-lumo pala impregnis 


tua gala-sarko. 


Nun, Jasmini plu-multeskas, 
ornas tua santala lito, 


parfumizas la nokto. 


Nul roto-sulko, semajo, 


markizas la agri sterila 

di tua vivo; 
nur la gondolo di tua sonji 


solitara glitas en la cieli. 


Ho princino... 

sireni ploras, 

pro des-feliceso, 

ho spozino dil tristeso, 
la cieli mem 


deploras. 

Pro quo? 


Li esis quala tu e me: 
viri, mulieri, filii, patri, kindi... homi, 


quala tu e me. 


Li vivis, revis, sufris, juis, ridis, ploris, 


quale tu e me. 


Pro quo me devas odiar la homi verda? 

Ka pro ke me esas flava, pro ke me esas blua? 
Quan me cadie devas odiar? 

Ka le verda?, ka le blua? 


Ka homi qui adoras altra deo, 

qui vestizesas diferante, 
qui parolas altra linguo, 


qui altre opinionas?... 


La cielo esas muta, 
la dei esas muta, 


naturo esas muta. 


Ma voco plu alta klamas interne: 

me esas tu, 

tu esas me. 

E quankam tu esas verda e me esas blua, 
e me esforcas odiar tu, 


me ne Sucesas: 

nam me esas tu 


e tu esas me. 


Tua revo esas mea revo, 

tua timo esas mea timo. 
Tua ridado esas mea ridado. 
Tua lakrimi, mea lakrimi... 


Nam me esas tu e tu esas me. 


Li esis frajila, mortiva, li esis nur preterpasanti, 
quala me, 

quala la verdi, quala la flavi, 

nur preter-iranta, 


quala tu e me, 

quala la verdi, quala la flavi, 
nur preter-iranta, 

quala tu, quala me: 

viri, mulieri, patri, kindi... homi 
quala tu e me. 


Ma lore, pro quo? 


Ka tu ne audis voco plu alta klamar interne: 


me esas tu, 


tu esas me? 


Pro quo? 

Sur la strado 


Poeto hazarde marchas 
tra urbal labirinti ed ofras versi; 


pasanti rude refuzas. 


Sur la trotuari, 

an la pordo dil taverni 
manekini kiromancias 

e mokas versi. 

Sorcistini 

estalas fals talismani, bagateli, 
a fil-marioneti anonima, 


e mokas bardi. 

Strad-komercisti sur la verandi 
rakas aden kupi abundanta, 
tresayas, ridas, 

tote ebriesas 


e rude refuzas poeziaji. 


Il retrovenas, 
pozas vino, lilio, pano 


sur tablo. 


Plumo inert e kayero vakua 
ibe vartas 


poemo. 

Falkono 


Falkono 

quan la suno grantas 
en meza vintro; 

tu suave glitas 

tra la matinala lumi, 
dolce fendas 

la venti 


qui karezas tua plumi. 


Galanta, tu glitas tra la peizaji 
sen-limita 


super urbi, torenti, viteyi, plaji, 

pavi, agri florizita, 

alte, 

o reze dil aquo, 

kun gracio 

pitoresk e feminatra 
ucelo qua eteral, efemera, 
regardas su 

en la spegulo dil aqui, 
flugas en la azuro 

sur la matinal aquareli, 
tra la nuba veli. 

Solene tu perchas sur l’altaji 


e ne penas unglo-tenar 

mea pugno, 

kun preso plu forta 

por ulsense gratitudar 

manuo qua flegis tua alo vundita 
da frondi perfida. 

Nulo — 

petalo fluktuanta 

ondo — cintilo — 

eskapas de tua okuli 

tre mikra, 


potenta. 

Tu nulo savas pri homal industrio, 
agemeso, 

tu nulo enkofrigas, 

nulo jeras 

en la kakofonio dil mondo, 
modeste, sen fanfari, 

tu nur flugas, 

expektas, chasas, 
bek-pikas nutrivi 

por tua filieti, 

tu nur magias... 

Falkono, 


flecho frajila, 

ucelo, 

frato dil torenti, dil foresti, 
esenco, 

fier figurizanto dil matino, 


kompano fidela. 

Voyajo 


Pos haltar che repar-doko 

proxim mikra planeto, ube habitas la Princeto 
(li babiladis dum hori) 

poeto, per sua spacal aviacilo, flugis vers Tero, 


vers infantatra teritorii di qui la limiti esas: 


NORDE: 
Montari habitata da feini ed altra personegi dil frati Grimm; 
jungli, tra qui Mowgli e Shere Kan, la tigro, kuras; 


agri, quin la barono Munchhausen parkuras lor rakontar sua aventuri. 

SUDE: 
Marvelia, ube habitas Alicia, 
ed ube rejino ofras fol teo-partii a chapelifisti, 


dum ke kunikli ek-iras kroket-agri. 


WESTE: 

Ne-finita prati ube red-pel aborijeni e bov-gardisti — 
cowboys (fakte, ludem infanti) 

ek-iras hollywoodatra skreni, 


e ruzoze, ne-fatigeble, sen-sange intermilitas. 


ESTE: 
vasta Turkistan-i, plus exotika peizaji: dezerti, oazisi. 


sabli, mari, ube Simbadi e beduini multeskas, 

tendi ube genii ek-iras magiala lampi, 

l'Insulo di Robinson, ube Crusoe duras sequar ped-traci di Friday (“Venerdio”), 
fora rivi sukusata da tempesti ed uragani 

ube navani desembarkas pos mil aventuri, 

ondaro sur qua maristi temerara sub la komando da Ahab, 

duras persekutar blanka baleni; 

sunoza plaji sub kokosieri 

e *L'Insulo dil Trezoro", ube habitas Jim, Ben Gunn, doktoro Livesey, Silver, 


| e... Stevenson. 


Ma la poeto mustas retro-venar, 
adulti nur kurte permisesas super-flugar ta teritorii, 


nur yuni darfas ibe ter-venar. 

Domo anciena 


Ulanokte, 

dum nura instanto, 

me vidas ekirar la tenebri, 

me vidas stacar itere, 

sur la tereno dezerta, 

meze di noktal eskombri 

tot ek ombro, dezoleso, nebulo, 


domo qua ne plus existas. 


Kad revo? Kad imagineso? 

Fantomi ebriigita da asfixianta parfumi 
quin velkanta koroli exhalas, 
iras silencoze tra gardeni ne-reala 


e kunvenas proxim la puteo anciena. 


Sen-fina koridori ekigas voceti ne-preciza, 
doloriganta murmuri plenigas la spaci dezoliva, 
noktal enti reptanta, minacanta, 

venas rodar pueral desegnuri, 


qui ek la plomba muri exudas. 


La sekundi multeskas e, 


per formikumant amaso, 

sen-cese konsumas 


memoraji, misterii, eternesi... 


En fantomatra salono, 

patro foliumas olima libro abstruza, 

matro brodas magiala flori en la aero. 

E stranj enti indiferenta, obstinema polvigas, 
pagini, broduro, pensado, revi 

quin mento e manuo diligente urdas. 

E quale vintral folii, 

portata da venti mortigiva, 


obliviita legendi venas falar an mea pedi... 


TI 


Stranja renkontro... 


Fratini kantetas bitra rondeli pri infantesi perdita, 
nigra sfinxi ne-sentiva guatas tra fenestri vakua, 
misterioz aparati pleas ula sorto di kontre-muziko, 
genii infantatra foligite vagas e ne-utile gestas, 
feini mut e trista venas regardar su en la spegulo 


dil roso-guti. 


Subite... omno des-aparas... 


Ed en ta vast e dezoliva quartero di lakrimi e tristesi, 


la domo fantomatra desaparas, 

l'anjelo di l'oblivii, 

qua omno savas pri definitiv absentesi, 
sub la lumo febla dil strado-lanterni, 
quieta parkuras la harda silenci, 


sub la lumo febla dil strado-lanterni. 


E tacas. 

GLOSARIO 


baro-fluxo: granda mar-ondo avane precipitanta su, qua avancas admonte en ula 
estuarii (tradukita da Dyer per bore, eger, eddy-tide, e da Móller per Bore, 
brandende Flutwelle). 


kindo: homo infanta o puera. G Kind, Nd kind. 
lontana: fora, desproxima, tre distanta. F lointain, I lontano. 


publisar: aparigar ulo sub imprimita od elektronikala formo, igante ol acesebla al 
publiko (enduktita da Juste, uzata en ica verko dal prefacinto, ne dal autoro). 
A publish, G publizieren. 


surfar (tr) glitar sur (la kresto di ondo) per stacar sur specala planko plu longa kam 
larja. A to surf, F surfer, G surfen, H surfear, 1 surfare, Sueda surfa. 


80 


Herder Sa (pseudonimo dil Brazilian 
Idisto Sady Miguel Rataichesck) es plu 
konocata en Idia kom tradukero, ma en 
lua tir-kesti e komputerala arkivi jacas 

anke sat granda nombro de verki original. 

La 21 poemi qui konstitucas la nuna 

kolekturo es maxim-granda-parte 
nekonocata, til nun nepublisita, e certe 
impresos e delektos la lekteri per sua 
richa vortaro e delikata tono filozofial. 
Segun Herder, la poemo esez “spegulo qua 
reverberas sun-levi, vesperi pluvoza, flori 
odoranta, flugo di ucelo super aqui pura”. 


Tala pureso es nun juebla e juinda! 





